Replika mes ligjvënësve në dëshminë e ish zyrtarit të FBI-së
Republikanët dhe demokratët u përfshinë në debate të ashpra gjatë dëshmisë së ish zyrtarit të FBI-s Strzok në lidhje me mendimet e tij personale për zotin Trump.
Një zyrtar i FBI-së ka mohuar të jetë ndikuar nga paragjykimet politike gjatë punës së tij në hetimin e vitit 2016 mbi përdorimin nga ish-sekretarja e Shtetit Hilary Clinton të një serveri privat emailash dhe hetimin mbi ndërhyrjen e Rusisë në zgjedhjet presidenciale të vitit 2016. Në një seancë dëgjimore të enjten, ish zëvendës ndihmës drejtori i FBI-së Peter Strzok u tha ligjvënësve amerikanë se ai kurrë nuk ka lejuar që mendimet e tij personale të ndikonin në punën e tij zyrtare. Demokratët në Kongres po akuzojnë republikanët për sulm ndaj zotit Strzok në një përpjekje për të minuar hetimin e pavarur të fushatës presidenciale të vitit 2016. Ligjvënësit republikanë akuzuan zyrtarin Peter Strzok për njëanshmëri pasi u zbulua se ai kishte shkëmbyer mesazhe sms me avokaten e atëhershme të FBI-së, Lisa Page, në të cilat kishte shprehur mospëlqimin e tij për zotin Trump. Ai tha se pikëpamjet personale nuk kanë ndikuar kurrë në punën e tij. Vitin e kaluar, Strzok u hoq nga grupi hetimor i Prokurorit të Posaçëm mbi ndërhyrjen e Rusisë në zgjedhjet amerikane pasi u bënë publike mesazhet e tij sms. Ai u tha ligjvënësve të enjten se ishte hequr për të shmangur përshtypjen e njëanshmërisë. Por një ligjvënës republikan nga Karolina e Jugut tha se asnjë hetim nuk do mund të ishte objektiv nëse Strzok do të ishte i përfshirë. Seanca u shndërrua në një shkëmbim të zëshëm replikash kur një ligjvënës republikan nga Teksasi përmendi marrëdhëniet e agjentit Strzok me avokaten Lisa Page. Kjo pyetje nxiti reagime nga ligjvënësit demokratë të cilët e qortuan kolegun e tyre republikan dhe kryetarin e komisionit për tolerimin e kësaj pyetjeje. Avokatja Lisa Page ka rënë dakord të dëshmojë prapa dyerve të mbyllura sot. Demokratët kanë akuzuar republikanët që mbështesin Presidentin Trump se po përdorin rastin e agjentit Strzok për të cenuar vlefshmërinë e hetimit të pavarur mbi çështjen nëse Rusia e kishte ndihmuar zotin Trump të fitonte zgjedhjet presidenciale të vitit 2016.